b'\n_START_ARTICLE_\nOsteoporoza\n_START_SECTION_\nPrepre\xc4\x8devanje\n_START_PARAGRAPH_\nPreventivni ukrepi so najuspe\xc5\xa1nej\xc5\xa1i, \xc4\x8de se upo\xc5\xa1tevajo \xc5\xbee pred 30. letom starosti, zlasti z uravnote\xc5\xbeeno prehrano (vsaj 1000 mg kalcija in 800 enot vitamina D dnevno), redno telesno dejavnostjo in splo\xc5\xa1nim zdravim na\xc4\x8dinom \xc5\xbeivljenja (brez kajenja in \xc4\x8dezmernega pitja alkoholnih pija\xc4\x8d).\n_START_SECTION_\nEpidemiologija\n_START_PARAGRAPH_\nV razvitem svetu ima osteoporozo ve\xc4\x8d kot 75 milijonov ljudi, letno pa se v Evropi in ZDA zgodi ve\xc4\x8d kot 2,3 milijona osteoporoznih zlomov. V Sloveniji je raz\xc5\xa1irjenost osteoporoze pri \xc5\xbeenskah po 50. letu 27,5\xc2\xa0%, pri mo\xc5\xa1kih po 60. letu pa 14,6\xc2\xa0%. Predstavlja enega ve\xc4\x8djih zdravstvenih problemov, saj zaradi podalj\xc5\xa1evanja \xc5\xbeivljenjske dobe \xc5\xa1tevilo obolelih hitro nara\xc5\xa1\xc4\x8da. Pri starosti 50 let je danes tveganje, da \xc5\xbeenska bele rase do konca \xc5\xbeivljenja utrpi osteoporozni zlom kolka, vretenca ali zapestja 40\xe2\x80\x9353\xc2\xa0%, pri mo\xc5\xa1kih pa je to tveganje 13\xe2\x80\x9322 \xc2\xa0%.\n_START_SECTION_\nDiagnosticiranje\n_START_PARAGRAPH_\nPo priporo\xc4\x8dilu SZO je diagnozo osteoporoze mo\xc5\xbeno napraviti z merjenjem mineralne kostne gostote (MKG) z dvojno rentgensko absorpciometrijo (DEXA) ali na osnovi \xc5\xbee dokazanih osteoporoti\xc4\x8dnih zlomov. Razvili so \xc5\xa1tevilne metode za merjenje MKG na razli\xc4\x8dnih mestih na okostju, vklju\xc4\x8dno s perifernimi kostmi, kolkom in hrbtenico, in tudi na ko\xc5\xbeni gubi. Pred pri\xc4\x8detkom zdravljenja ugotovljene osteoporoze je treba izklju\xc4\x8diti sekundarno osteoporozo, pri \xc4\x8demer se uporabljajo naslednje preiskave v serumu oz. krvi: krvna slika, kalcij, fosfat, alkalna fosfataza, kreatinin, proteinogram, aspartat-aminotransferaza (AST), aspartat-aminotransferaza (ALT), tirotropin (TSH), pri mo\xc5\xa1kih \xc5\xa1e celokupni testosteron.\n_START_SECTION_\nZdravljenje\n_START_PARAGRAPH_\nZa zdravljenje osteoporoze se danes uporabljamo predvsem antiresorptive, zdravilne u\xc4\x8dinkovine, ki zavirajo razgradnjo kosti. V to skupino uvr\xc5\xa1\xc4\x8damo difosfonate (za zdravljenje osteoporoze se trenutno uporabljajo etidronat, alendronat in risedronat), hormonsko nadomestno zdravljenje, selektivne modulatorje estrogenskih receptorjev (SERM) in najnovej\xc5\xa1e biolo\xc5\xa1ko zdravilo denosumab. Gradnjo kosti spodbujata osteoanabolno zdravilo teriparatid in v nekoliko manj\xc5\xa1i meri stroncijev ranelat, ki deluje tudi kot \xc5\xa1ibek antiresorptiv. Difosfonati so \xc5\xa1e vedno zdravilo prvega izbora za zdravljenje osteoporoze.'